
הצעת חוק בתי הדין הדתיים (תיקוני חקיקה)

(הרכב ועדת המינויים), התש"ע-2009

היו"ר דוד רותם:

בוקר טוב, אני פותח את הישיבה. אנחנו עוסקים בהצעת החוק בתי הדין הדתיים (תיקוני חקיקה) (הרכב ועדת המינויים) של חבר הכנסת אלקין. אנחנו מכינים אותה לקריאה שניה ושלישית. 

הצעת החוק הזאת נועדה לאפשר מצב שבו כאשר אין שר שהוא בן העדה הדרוזית או המוסלמית, כדי לשמור על הרעיון שבתי דין או בתי משפט דתיים של עדות ייבחרו בעיקר על-ידי בני אותה עדה, סגן שר יוכל למלא את תפקידו של השר, ובלבד ואין שר בן העדה. אין בכך כדי לקבוע שסגן שר הופך להיות ברשות המבצעת, אין בכך כדי לקבוע שהוא ברשות המחוקקת, אין בכך כדי לקבוע שום דבר לגבי מעמדו של סגן שר. הנושא של מעמדם של סגני שרים צריך להיקבע באופן נפרד. ההסדר הזה הוא הסדר ייחודי, בגלל שמדובר בבתי דין דתיים. הייתי שמח מאוד אם גם היו קובעים שכאשר אין שר יהודי אז סגן שר יוכל למלא את מקומו. 

משרד המשפטים, יש לכם משהו לומר?

אייל זנדברג:
אחרי הדברים של אדוני אין לנו מה להוסיף. 

היו"ר דוד רותם:
מישהו מבתי הדין הדרוזיים?

אפי להב:
אנחנו מעריכים ומודים על המהלך. אנחנו חושבים שהוא מהלך נכון ומקווים שהוא יעבור, כפי שהמהלכים הקודמים עברו. 

היו"ר דוד רותם:
תודה רבה. 

זאב אלקין:

אני מבקש להשלים את התמונה של הצעת החוק הזו, אם אדוני לא מתנגד. 

היו"ר דוד רותם:

אצלי עובדים - - -

היו"ר זאב אלקין:

אני מציע שחברת הכנסת אדטו תדבר, יכול להיות שארצה להגיב בעקבות דבריה.

רחל אדטו:
אני רוצה להגיד את העמדה של קדימה בנושא. אנחנו כמובן חושבים שזה נכון שבבתי דין של העדה הדרוזית יישבו דרוזים, שלא יהיה מינוי שהוא לא דרוזי. זה נכון, צריך וצודק ואין חילוקי דעות לגבי הדבר הזה. הנקודה היא שמה שקורה פה שיש פה סגן שר שמקבל סידור עבודה. זה חוק שני לבן-אדם ספציפי, וכאן הבעיה שלנו. יש מספיק חברי כנסת דרוזים כרגע שהם בעמדה שהם יכולים להיות בוועדה לא סגן שר. 

היו"ר דוד רותם:
הם יכולים להיות בוועדה כחברי כנסת. יש חברים שהם חברי כנסת ויש חברים שהם חברי ממשלה. חבר כנסת שאיננו שר איננו יכול לשבת כנציג הממשלה, החוק לא מאפשר את זה. הוא יכול להיות נציג הכנסת. השאלה היא מה קורה שאין נציג לממשלה שהוא בן העדה הדרוזית. אילו היינו משנים את החוק ואומרים שלא יהיו שרים, זה דבר אחד, אבל אני לא יכול להכניס לשם חבר כנסת רגיל. זאת אומרת, גם אם הייתי רוצה שבמקום שר יישב שם מגלי והבה, אני לא יכול כי הוא חבר כנסת. 

רחל אדטו:
ומה יהיה בקדנציה הבאה, כשלא יהיה סגן שר? נהפוך עוד פעם את החוק הזה? ואם לא יהיה דרוזי שר, מה נעשה אז? 

היו"ר דוד רותם:

לא יהיה שר וגם לא סגן שר אז - - - 

רחל אדטו:

אז יהיה יותר מסובך. 

היו"ר דוד רותם:
אז יהיה שר יהודי, אלא אם כן אנחנו - - - 

רחל אדטו:


אבל אנחנו לא רוצים שר יהודי. 

היו"ר דוד רותם:
לכן אני חושב שצריך לשנות אולי את כל החוק הזה. 

רחל אדטו:

נכון, ולא לקבוע את סגן השר. 

היו"ר דוד רותם:
גם סגן שר טוב לי, ובלבד שהוא יהיה בן העדה. אבל אם אין שר ואין סגן שר, אז יכול להיות שבכלל יהיה מקום לשנות את כל הרכב ועדת המינויים, ובלבד שזה לא של בתי המשפט – רק של בתי הדין. בבתי המשפט אין מקום לשנות, בבתי המשפט ההרכב הוא טוב, בעיקר כשאני רואה מי הנוכחים.

רחל אדטו:
היא הנותנת, אדוני היושב ראש, כי אתה אומר לי שעכשיו, כשנוח ויש סגן שר, נשנה את החוק לסגן שר. בקדנציה הבאה, כשנניח לא יהיה לא שר ולא סגן שר, נשנה את החוק בכלל. 

היו"ר דוד רותם:
את זה אני אומר לך, מכיוון שאת אומרת שלא צריכים להיות שם יהודים. אני אומר שתציעו לשנות את החוק בכלל. אני לא חושב שזה נכון. אני חושב שאם יש אפשרות צריך לעשות אותה, ואם אין אפשרות אז אין אפשרות, מה אני יכול לעשות? מה יקרה אם בכנסת לא יהיו חברי כנסת מוסלמים או דרוזים? אז הכנסת תוותר על הנציגות שלה? 

רחל אדטו:
אין מצב שלא יהיו חברי כנסת דרוזים או מוסלמים. זה לא יקרה. 

היו"ר דוד רותם:
ומה יקרה מחר בבוקר אם נצטרך שבבתי הדין הרבניים יישבו רק דתיים? 

רחל אדטו:
חס וחלילה. אני אומרת עוד פעם, החוק הזה הוא חוק שמי. זה כמו שאתמול עבר הנושא של הצעת החוק לגבי הבחירות אצל הבדואים, גם החוק הזה הוא חוק שמי. גם החוק הזה הוא חוק שמי. 

היו"ר דוד רותם:
מי השמי שם?

רחל אדטו:

מועצת אבו בסמה, לא התכוונתי לשם ספציפי. גם היום החוק הזה הוא חוק שמי, כדי לפתור את הבעיה של סגן השר איוב קרא. 

היו"ר דוד רותם:
נניח שאנחנו לא מעבירים את החוק. מה יקרה? הממשלה תמנה נציג. אז זה לא יהיה סגן השר אלא מישהו אחר, אבל לא יהיה מצב שימנו חבר כנסת. זה לא יכול להיות חבר כנסת. לכן אני אומר שעדיף לי סגן שר מאשר אף אחד. 

זאב אלקין:
רחל, יש לי כמה הערות בעקבות מה שאמרת. הערת סוגריים לגבי אבו בסמה - - -

היו"ר דוד רותם:
לא, סליחה חבר הכנסת אלקין. אנחנו לא בישיבת מליאה. חברת הכנסת אדטו נתנה דוגמה. ככה היא חושבת, נקודה. אתה לא צריך להשיב לה על כל דבר. 

רחל אדטו:

אני מייצגת את עמדת הסיעה כרגע. 

היו"ר דוד רותם:
היא מייצגת סיעה. האם אדוני רוצה לדבר על החוק?

זאב אלקין:

בעניין השאלות שהועלו על החוק – אשים הצידה את אבו בסמה לפי מצוות יושב ראש הוועדה, החייבת להתקבל על חברי הוועדה. 

אביא דוגמה מצוינת מהקדנציה הקודמת של הממשלה. אני לא יודע אם הסיעה ששלחה אותך לכאן סיפרה לך את זה, אבל בקדנציה הקודמת היה חבר כנסת, קראו לו מגלי והבה, שהוא חבר סיעתך וידידי. הוא נבחר כחבר כנסת, אחר כך הוא התמנה לסגן שר. הוא התבקש להתפטר, כי לפי החוק הקיים היום אסור היה לו לייצג את הממשלה, גם במצב שבממשלה לא היה אף אחד אחר שיכול לייצג את העדה. אמר חבר הכנסת מגלי והבה שזה לא הוגן שיהיה נציג מטעם העדה והוא לא יתפטר, למרות שהייתה פסיקת בג"ץ שצריך להתפטר. בניגוד לפסיקת בג"ץ סירב להתפטר ונשאר חבר בוועדה. יכול להיות שהוא צדק עניינית, אבל היה פלונטר משפטי. 

הצעת החוק הזו באה למנוע מצבים כאלה ולתת אפשרות, כשיש לממשלה יכולת לשלוח את בן העדה, לשלוח את בן העדה. כשאין אז אין, אבל כשיש אין סיבה שסגן שר ייפול בין הכיסאות. חבר הכנסת מגלי והבה אמר לי שזה לא יקרה לו שוב, כי הוא יהיה שר או כלום כי כבר נמאס לו להיות סגן שר, אז אני מאחל לו שיהיה שר. אבל אם בעתיד ייווצר מצב שיש רק סגן שר - - - 

היו"ר דוד רותם:
רבותיי, אני אמנם חושב שאנחנו עוסקים באחד החוקים החשובים ביותר של הכנסת הנוכחית, ואני רואה שאתם מגייסים לפה את כל הקואליציה, אבל אני יכול להצביע, אדוני?

היו"ר זאב אלקין:

מבחינתי, כן. 

היו"ר דוד רותם:
תודה. מי בעד? מי נגד?

הצבעה

בעד הצעת החוק – 4

נגד – 1
נמנעים - אין

אושר
היו"ר דוד רותם:
תודה רבה. החוק מוכן לקריאה שניה ושלישית. אני נועל את הישיבה. 

הישיבה ננעלה בשעה 10:25.

